Papersnake/gushiwen huggingface dataset:
次韵陈君实先生二首
李弥逊（宋代）

骑马长安漫踽凉，几番桃李艳晨妆。
目官厌阅是非海，心地不闻知见香。
九转未能超北陆，一廛终待老南塘。
会令坚白消同异，世事秋棋玉石忙。
卢滩杂兴五首 其二
钱时（宋代）

火照寒沙雪欲流，恍疑身在剡溪舟。蚩蚩横目无真色，刚道神仙在十洲。
再和雁湖十首
李壁（宋代）

梦回檐溜响潺潺，断送群芳一夕间。
静见蜂须拈笔架，细看蛛网度窗环。
数行古篆留科斗，一穗沉烟起博山。
终岁掩关非避俗，自缘多病爱清閒。
送孙状元监丞赴阙
魏野（宋代）

诏命虽殊异，行装亦等闲。
蓬壶如得路，藜杖似归山。
赴约过嵩岭，辞家到竹关。
从兹位清峻，野客转难攀。
题徐工部节孝册二首 其一
王以悟（明代）

天祸东扬日，孝儿独有名。丹心青史在，九死一毛轻。

挝鼓声争烈，服砒意更倾。令人思蔡顺，厚遣赤眉营。
却渡西陵别越中父老
李绅（唐代）

海潮晚上江风急，津吏篙师语默齐。倾手奉觞看故老，

拥流争拜见孩提。惭非杜母临襄岘，自鄙朱翁别会稽。

渐举云帆烟水阔，杳然凫雁各东西。
大雨水忧三堰决坏且念吾挺之在病无与共此忧
李石（宋代）

淫雨不止已及月，扊扅供釁无宿烟。
池蛙齐声振鼓吹，苔藓一色堆金钱。
赠寇国宝三首
陈师道（宋代）

往岁黄童今寇君，高文要学亦多闻。
留年看举天南翼，过目先空冀北群。
夜闻乌啼 其一
晁说之（宋代）

不眠无恨自悽悽，真听人间乌夜啼。明月未教尘镜掩，华堂歌舞乍高低。
论董书绝句 其一
张照（清代）

茧纸昭陵閟古香，一端云锦属香光。曾经八景舆前拜，亲见天衣下凤凰。
太清乐 其八
赵佶（宋代）

渺渺三津绕帝川，川连红雾雾连天。

玉灵仙母时游息，侍卫森罗日月軿。
马扩作亭湘江之上来求名饮江名之
胡寅（宋代）

畴昔纵横虎豹韬，旆旌悠缅马萧萧。
饱闻国士无双誉，今见将军第五桥。
秀句自堪消永日，壮怀仍复在中朝。
楼前拍拍汀江绿，安得从公举一瓢。
书林十景诗
谢枋得（宋代）

古阴寂寂人踪稀，一泓凝碧环招提。
洪音清韵系风雨，山鸣谷响声迟迟。
昧爽初分天欲晓，岚气升腾迷木杪。
金乌鼓翼海色红，烁醒林中正栖鸟。
夜宴赠筝妓
董嗣杲（宋代）

方响琵琶借当家，十三弦上雁行斜。
雨筵合出残春曲，愁扫屏风满地花。
东村散步有怀张汉州
陆游（宋代）

扶杖村东路，秋来始此回。
寒鸦盘阵起，野菊卧枝开。
忧国丹心折，怀人雪鬓催。
房湖八千里，那得尺书来！
夏日三首 其二
释德洪（宋代）

轩借谁家脩竹，簟留满眼清秋。手倦抛书枕卧，一声殿角风瓯。
东岩石鼓和家悔庵孝廉
李以贞（明代）

顽石都堪作警人，唤回尘梦一场春。风波道路豺狼恶，合向名山老此身。
送张器玉归闽中
杨云鹏（元代）

十载流离避战尘，白头憔悴始归秦。霜前渭水有归雁，乱后长安无故人。

不惮北邙迁榇远，莫忘东鲁寄书频。明年我亦崧南去，拟买黄牛种汝滨。
杂咏六言八首 其三
刘克庄（宋代）

龙章凤姿中散，獐头鼠目十郎。一遗恨悲风操，一老死偃月堂。
王方伯削平粤寇诗以志颂 其三
李之世（明代）

水陆兵符两道分，登坛号令势如云。连天飞寨轰雷破，横海风帆纵火焚。

汛扫莫教留后患，颜行谁敢逆前军。也知百粤长城借，还仗犁庭净虏氛。
初雪即霁
孔平仲（宋代）

纷纷千里暗，雪下海边城。方与冬为瑞，如何晚即晴。

竹枝微觉重，瓦口未能平。深夜庭前看，尤添月色清。
永绥胡十二客九江感寄
邓方（清代）

一天凉影雁南还，人在匡庐杳霭间。帆外晚云三楚树，马前秋雨六朝山。

风波远客眠餐损，兵火荒江战守閒。近得故乡消息否，下游牙纛海门关。
吴帅见和亦复次韵
曾几（宋代）

九日心飞类琯灰，龙山直上好楼台。
老身稚子扶将去，胜地元戎借得来。
酒似朝霞披雾散，诗如秋菊艳霜开。
至今研席珠玑满，莫道登高寂寞回。
句
郑域（宋代）

果子庵摩勒。
次韵答阵梦锡十首
陈造（宋代）

古人存心屹底柱，卷舒晦明付时行。
蕞尔之身函天地，政可蠛蠓睨功名。
洞霄宫
王学可（宋代）

天柱峰高万壑分，故留九锁限尘棼。
泉飞窗牖长为雨，日上冈峦半是云。
洞擘阴崖通远岫，石生暗晕作奇纹。
圣朝每为民祈福，绝笈求仙汉代君。
哭刘连江
刘克庄（宋代）

晚唐才调晋风期，一片胸襟颇涉奇。
每过邻家因贳酒，偶添别墅为赢棋。
议郎秩浅无超拜，令尹官清有去思。
种得花成身不见，江边父老至今悲。
避贼书事十三首 其十二
左纬（宋代）

有女衣已穿，颜色犹自好。无食未几时，呦呦哭荒草。

问之谁家女，低头未忍道。前山欲黄昏，吾行不暇考。
秋夜
陆游（宋代）

庭院萧条夜气清，卧听宫漏下宫城。
旅懹生怕还乡梦，留取残灯伴雨声。
登第后作
何拯（宋代）

自古■城继踵希，吾门多幸盛昌时。姮娥不惜蟾宫桂，从此何家第二枝。
雪朝乘兴欲诣李司徒留守先以五韵戏之
白居易（唐代）

夜寒生酒思，晓雪引诗情。
热饮一两盏，冷吟三五声。
铺花怜地冻，销玉畏天晴。
好拂乌巾出，宜披鹤氅行。
梁园应有兴，何不召邹生？
集古 花期不赴
李俊民（金朝）

云泥岂合得相亲，还把闲吟慰病身。一种是春长富贵，有愁人有不愁人。
重建迎翠楼志成喜步陈琴轩宗伯前韵
梁兆奇（明代）

飞楼新搆绝纤埃，极目风烟万里开。芳树摇青分影至，远峰浮翠逼衣来。

六朝文物还今古，千载山河入酒杯。閒倚危楼娱昼永，檐花散落点苍苔。
书黄叔虎传神卷
章甫（宋代）

鹤骨何清癯，腹空惟貯书。
山林日月长，掉头赋归欤。
松竹岁寒金石友，身后虚名眼前酒。
与世相违岂尽然，江湖犹有丹青手。
不寐
司马光（宋代）

思梦久不效，良夜行已阑。
此心如杯水，扰易澄苦难。
百年能几何，万虑谁能殚。
弃置勿复寻，专取形神安。
登西楼题柱
李曾伯（宋代）

分弓来戍岭南州，动镜尘生雪满头。
原进愚言宜简易，颇哀老满得遨游。
青山落处钟闻寺，白鹭明边人倚楼。
衙散吏归冰样静，一庭落叶和晴鸠。
题三高祠
郭绍彭（宋代）

三君异代同清节，百口流芳共一祠。
岂但吴江夸美绩，要教今古慕英姿。
寒江钓雪堪供脍，夜月垂虹直可骑。
著脚岂容成默默，祗缘题好愧留诗。
琴曲歌辞。蔡氏五弄。秋思
司空曙（唐代）

静与懒相偶，年将衰共催。前途欢不集，往事恨空来。

昼景委红叶，月华铺绿苔。沉思更何有，结坐玉琴哀。
咏竹 风
张玉娘（宋代）

满庭修竹动秋风，掠地无痕一径通。影弄绿窗金琐碎，声归宝瑟玉玲珑。

流云不碍湘妃佩，隔水还疑蔡女桐。曲罢岂知鸾鹤在，翠霞飞去玉台空。
逍遥咏
宋太宗（宋代）

鸾栖洞府影交加，金鼎将成岂用夸。
向日迎阳炉上火，中秋望月桂开华。
丹砂伏定纵横药，白雪飞腾不离家。
一种为铅铅自化，灵胎母子笑天涯。
缘识
宋太宗（宋代）

峄阳之山，传名日桐，
六律相沿五音中。七轸弦调皆是意，
審详五则亦如空。清秋寂静华堂深，
听之令我思沈吟。幽兰里韵冬夜永，
且合大道古人心。舜制南风治苍生，
方知尧化广聪明。初弹将了移声去，
悲风秋思翻更互。乌啼别鹤何凄凉，
秪闻断续手挥忙。慢引来催急风雨，
寒泉妙滴散馨香。
三韵杂咏七首
李若川（宋代）

足随意以行，目惟心所视。
若必待使之，动行即相戾。
是故造自然，斯为理之至。
奉和御制麟德殿宴百僚应制
宋若昭（唐代）

垂衣临八极，肃穆四门通。自是无为化，非关辅弼功。

修文招隐伏，尚武殄妖凶。德炳韶光炽，恩沾雨露浓。

衣冠陪御宴，礼乐盛朝宗。万寿称觞举，千年信一同。
留题紫岩寺 其二
沈晦（宋代）

为爱溪山著意寻，因行每每便登临。寒窗夜久陪僧话，一阵西风月满林。
送僧游西域
处默（唐代）

一盂兼一锡，只此度流沙。野性虽为客，禅心即是家。

寺披云峤雪，路入晓天霞。自说游诸国，回应岁月赊。
偈
释慧宪（宋代）

我有一条拄杖，寻常将何比况。采来不在南山，亦非昆崙西嶂。

拈起满目光生，放下骊龙缩项。同徒若也借看，卓出人中之上。
和友人洮湖韵
仇远（元代）

落日洮湖自放舟，诗筒特为寄交游。
征夫独寐难为夜，老我多交不但秋。
清兴何人联石鼎，虚名无梦到金瓯。
黄鸡白酒田家乐，止有躬耕愿未酬。
颂古四十五首
释如珙（宋代）

洞水无缘会逆流，见他苦切故相酬。
西来祖意实无意，妄想狂心歇便休。
送史应之给事使汴 其二
余继登（明代）

去矣游何壮，嵩墟本帝京。河山千古胜，带砺万年盟。

芳草迷周泽，祥云拥汴城。夷门久寂寞，何处问侯生。
子从生儿席上作
陈藻（宋代）

我身如浮云，出入无程期。
别君夫与妇，戏约归来时。
夫部妇何夫，我卜生男儿。
出房拜阿姑，我得酣酒卮。
游脱城山屐，香闻渔市炊。
虽无童仆遣，若有音信知。
回思一纪先，君吟弄瓦诗。
亦开满月筵，我行适值之。
新交信有缘，饮啄主者谁。
前言成谶兆，笑讶因陈词。
诗法久无辞，请继关睢为。
十九成数终，阴偶配阳奇。
晋文在外还，霸业一朝基。
伉俪今几秋，倒指恰如兹。
造化安排生，必也非凡儿。
读元祐党籍碑
龚璛（元代）

彼狂曰予圣，莫辨乌雄雌。安知百世公，乃在党籍碑。

在昔汉唐百，所无恐为之。安真或敢侮，自是宋德衰。

空令大梁人，至今歌黍离。
为啸石二兄得馆寄呈六绝 其六
安魁（清代）

虎丘风景最多情，春草秋花次第呈。凭藉清风闲报信，柳枝春色听春莺。
伤春 其一
袁树（清代）

几树莺啼酒半醺，声声唤起杜司勋。初三斜月今宵见，第一春司昨夜闻。

愁欲遣时偏听雨，梦初回处尚疑云。沈郎腰本无多少，又被东风瘦几分。
红梅
顾逢（宋代）

寿阳曾点额，脂粉带余馨。
晴雨看如醉，冰霜冻不醒。
溪清羞洁白，色艳易飘零。
桃杏休相忌，东君眼自青。
和晚菊
王安石（宋代）

不得黄花九日吹，空看野叶翠葳蕤。
渊明酩酊知何处，子美萧葳向此时。
委翳似甘终草莽，栽培空欲傍藩篱。
可怜蜂蝶飘零後，始有闲人把一枝。
读前集二首
郑谷（唐代）

殷璠裁鉴英灵集，颇觉同才得旨深。

何事后来高仲武，品题间气未公心。

风骚如线不胜悲，国步多艰即此时。

爱日满阶看古集，只应陶集是吾师。
群玉司崔元方琅然亭
宋褧（元代）

幽人虚白室，理琴恒自怡。声兼碧玉调，弦是水晶丝。

凉飙动脩樾，皓月涵清池。至音一入耳，四座无邪思。
述怀
寇准（宋代）

吾家嗣儒业，奕世盛冠裳。
桂籍冠伦辈，天下知声光。
有才无其命，不得步玉堂。
余亦好古者，诗礼承馀芳。
赴义忘白刃，奋节凌秋霜。
垂衣遇圣主，射策遭时昌。
十九中高第，弱冠司国章。
棘寺陪法吏，奉使安殊方。
薄才难变俗，贱节惟勤王。
务简忽兴念，不觉心徬徨。
慈亲违万里，瘴雨悲南荒。
端居增浩叹，离恨销刚肠。
木落多异感，蝉鸣非故乡。
长思千万乘，奉职升周行。
步武亲玉陛，献纳肩忠良。
功成自高退，散发游沧浪。
湖湄閒适二首
孙锐（宋代）

推窗笑指浣溪纱，点点飞鸥拍浪沙。
侬自有心禽解语，抛砖水激落天涯。
春雨绝句
陆游（宋代）

萧条冬令侵春晚，淅沥寒声滴夜长。
更事老翁顽到底，每言宜睡好烧香。
送陈公晦
邹浩（宋代）

寂不闻凤鸣，双耳聋已久。聿来丹山子，一旦惊户牖。

旧听歘我还，喜气薄牛斗。箫韶方九成，飞勿众禽后。
九日对菊有怀粹老在河上四首
黄庭坚（宋代）

月邀棋约屡登台，学省公厅只对街。
九日菊花孤痛饮，百端人事可安排。
送女弟 其一
黄遵宪（清代）

阿爷有书来，言颇倾家赀。箱奁四五事，莫嫌嫁衣希。

阿母开箧看，未看先长欷。吾家本富饶，频岁遭乱离。

累叶积珠翠，历劫无一遗。旧时典衣库，烂漫堆人衣。

今日将衣质，库主知是谁？扫叶添作薪，烹谷持作糜。

尺布尚可缝，亲手自维持。行行手中线，离离五色丝。

一丝一泪痕，线短力既疲。即此区区物，艰难汝所知。

所重功德言，上报慈母慈。
将抵绣江望城西一带
田同之（清代）

朝从济上来，夕入阳丘路。面面翠峰迎，脉脉春泉注。

斜阳一派红，半是桃花树。
悯黎咏
钱嶫（明代）

叶落当归根，云沉久必起。
黎人多良田，征歛苦倍蓰。
诛求尽余粒，尚豢犊与豕。
昨当租吏来，宰割充盘几。
吏怒反索金，黎民那有此。
泣向逻者借，刻箭以为誓。
贷一每输百，朘削痛入髓。
生当剥肌肉，死则长已矣。
薄诉吏转嗔，锁缚不复视。
黎儿愤勇决，挺身负戈矢。
枪急千人奔，犯顺非得已。
赫赫王章存，令人弃如纸。

朔风戒良节，赫赫张皇师。
军门号令严，震肃将天威。
壮士快鞍马，锋镞如星飞。
一举破贼垒，刀斧纷纭挥。
剖尸越邱阜，踏血腥川坻。
白日暗西岭，瘴气昏余晖。
翅鼠堕我前，饥鸟逐人归。
征夫怀惨忧，涕泗沾我衣。
黎人本同性，云何发祸机？
神武贵勿杀，不在斩获为。
息火当息薪，弭兵当弭饥。
谁生此厉阶，哲士知其非。
海郎山灵湫神女歌
吴兆骞（清代）

海郎山色倚巉岩，山半灵湫映晓岚。公主旧台余翠岫，神女新祠傍绿潭。

神女婵娟艳瑶彩，霏烟曳月迷年载。怨入青蛾忆汉宫，魂依白鹤长辽海。

含睇凝情不可亲，乘风飒飒如有人。虚无琼佩空山雨，杳渺鸾骖绝岛云。

和亲当日悲登陇，遗恨千秋尘澒洞。宝镜何时别紫阍，玉衣无处寻青冢。

松花柽叶小祠荒，穗帐无人春日长。鸦翅发垂宫样髻，虎章腰结羽人妆。

香粉长筵醉芳醑，巫女如花下灵语。踏露时闻石马嘶，腾波自共冰姨舞。

一曲迎神芦管愁，年年赛火海东头。望乡莫更歌《黄鹤》，红粉魂归塞雨秋。
题秦氏南湖草堂
陆勉（明代）

太湖南畔隐君家，小小柴门对白沙。竹灶茶香浮玉乳，瓷缸酒熟趁梨花。

风轩净扫开吟社，水槛新添泊钓槎。我欲画拈书籍卖，结茅相伴老烟霞。
书孔继鑅诗后三章 其一
姚燮（清代）

不信君英洒，出言如许沈。文章真可泣，正始有遗音。

弃粕饷群喙，持几还寸心。大衢闻击缶，我欲閟瑶琴。
和石鼓宴士二首
廖行之（宋代）

几年蓬藋翳儒宫，文物新还俎豆中。
幸甚诸生初见武，欢然置酒更亲崇。
晴牧楚峤千峰雨，薰奏虞弦万籁风。
须信廉平汉循吏，可能齐鲁化蚕丛。
送刘时雍赴闽藩参政
倪岳（明代）

新柳初黄新水绿，两桨如飞片帆速。使君欲发须少留，听我离歌写中曲。

与君结交二十春，重是同年兄弟亲。玉堂退直共书史，金阙趋朝联佩绅。

我惭迂朽百无用，君向戎曹转增重。白面书生久议兵，赭衣将士皆知颂。

指挥筹策功业多，一官濡滞如君何。闽粤分藩信小试，金绯烨烨皆恩波。

海道澄清藉贤守，亦是同袍旧时友。烽烟不试瘴烟销，君往临之复何有。

喜君雅识毫发精，喜君雅操冰霜清。独怜君今别我去，千里万里难为情。

短歌易尽斜阳暮，执手踟蹰立中路。男儿壮志轻别离，极目青云渺鹓鹭。
英德峡
陈长镇（清代）

昨日监豪泷，今日浈阳峡。鲛宫一线开，象齿千行插。

山根筋骨竖，水寨旗枪挟。河走昆仑脊，剑拔茱萸匣。

撩倒云气惨，威迟林影狭。蛟螭锁寒井，虎兕闭幽柙。

地肤赘悬疣，天车拥大翣。野猿啼长夜，飞隼碍高硖。

险疑巨灵擘，阴畏山鬼掐。白乳鸊鹈膏，碧藓蠀蛦甲。

浮烟带海腥，微卵愁山压。蹉跎拟归休，凉风吹白祫。
题吴郎克容东白号
湛若水（明代）

东方之既白，睡仙方展眉。夕惕无遑逸，不息纵天机。
宿清足轩赠鸣谦鸿渐二释子
沈德潜（清代）

飞鸟晚投林，予亦栖方丈。开帘耿明河，东峰月稍上。

相对道门旧，窅然断心想。观空得县解，超尘指迷惘。

夜静听始清，风泉发幽响。
和纪伯紫
冯如京（清代）

空明火树九霞天，咳唾珠玑落座前。画省高檠开甲帐，雕窗小饮及丁年。

龙身佩影光惊白，鹤籀翻奇道又玄。此夜谁多金谷酒，漉巾老子欲先眠。
闻夜来醉过春梦楼赠小芙容乐府恨不得从游戏
郯韶（元代）

金鹊香销月上迟，玉人扶醉写新词。
胜游不记归来夜，春梦楼前倚马时。
寄张守仲思十首
陈造（宋代）

知君喜客我携雏，径唤郎君到坐隅。
二字通家仍莫逆，可怜相对各縗粗。
句
钱惟演（宋代）

深沉蛛网通归梦，紫翠春山接去舟。
梅开绝晚有感
陆游（宋代）

寻梅不负雪中期，醉倒犹须插一枝。
莫讳衰迟杀风景，卷中今岁欠梅诗。
敬用老人功臣净土院韵
洪咨夔（宋代）

髓脑供祠寺，膏脂倒井闾。岸隤犹略彴，塔秃只夫须。

窈窕钗先燕，夷犹带不鱼。醉归天欲雪，好个探梅图。
秋夜宿郡斋书呈诸契厚
陈煇（清代）

淡云流月下空阶，此夕相随宿郡斋。疏竹高梧连夜榻，寒泉落木对秋崖。

孤琴不用弹新曲，尊酒还同写旧怀。良会应须频潦到，谁言萍梗各天涯。
八月八日偕庙学教授曹彦礼及孔颜孟三氏诸孙
王奕（元代）

浴乎沂，漱乎逵，
晞予发兮二水之湄。风飘飘兮吹衣，
高门出兮雩门归。千八百年之下兮何时，
得蹑遐踪兮逶迤，欣慨交集兮眇黄唐之莫追。
已而已而，逝者如斯兮予将何之。
答林云源
林培（明代）

风急岧峣笑整冠，千山木落敝裘寒。澄清忆汝能鞭弭，矍铄何人解据鞍。

梦入蒹葭秋月笛，澜回菡萏雪花滩。只今世事纷如许，廊庙何时起吕端。
梦觉见雪
舒岳祥（宋代）

青山白发最宜看，点缀谰斑著意难。
巧付小园浑未了，东风急处又吹残。
度上人自闽中来
周孚（宋代）

忽忽三看斗柄回，迩来病鹤已摧颓。乞医耆域吾方尔，问疾毗摧子合来。

叹息赤髭浑似旧，喜欢青眼不徒开。何时趺坐寒窗下，共听崩崖万壑雷。
次何若谷上巳游江
赵抃（宋代）

祓禊追修宴集开，山川聊为霁风雷。衣冠恺乐觞传羽，旗鼓号风笛弄梅。

画鹢稳移随岸曲，珍禽惊避逐波颓。百城锦绣人如织，笑看使君乘兴来。
杂曲
徐陵（南北朝）

倾城得意已无俦。
洞房连阁未消愁。
宫中本造鸳鸯殿。
为谁新起凤凰楼。
绿黛红颜两相发。
千娇百念情无歇。
舞衫回袖胜春风。
歌扇当窗似秋月。
碧玉宫妓自翩妍。
绛树新声最可怜。
张星旧在天河上。
从来张姓本连天。
二八年时不忧度。
旁边得宠谁相妬。
立春历日自当新。
正月春幡底须故。
流苏锦帐挂香囊。
织成罗幌隐灯光。
只应私将琥珀枕。
暝暝来上珊瑚床。
相和歌辞。蜀国弦
李贺（唐代）

枫香晚华静，锦水南山影。惊石坠猿哀，竹云愁半岭。

凉月生秋浦，玉沙鳞鳞光。谁家红泪客，不忍过瞿塘。
颂十玄谈 其七 祖意
释印肃（宋代）

慇勤为说西来意，得意忘言真不二。昨夜三更穿市过，只闻米贱油盐贵。
寄周吉卿
仇远（元代）

怀土怀居小丈夫，首丘只觉老心孤。
须营浙右归耕地，五福星明正照吴。
寄题清高亭
陶安（明代）

不受尘所浊，应无物与齐。一天秋月爽，千嶂晓云低。

汲水瓢堪饮，乘风杖独跻。超然胸次远，境胜畅幽栖。
丰年行
陆游（宋代）

南村北村春雨晴，东家西家地碓声。
稻陂正满绿针密，麦陇无碓黄云平。
前年谷与金同价，家家涕泣伐桑柘；岂知还复有今年，酒肉如山赛春社。
吏不到门人昼眠，老稚安乐如登仙。
县前归来传好语，黄纸续放身丁钱。
金川门咏史
吕履恒（清代）

金川北望日黄昏，闻道燕师入此门。不见古公传季历，只知太此是汤孙。

风雷岂为鸱鸮变，江汉难招杜宇魂。南渡降旗何面目，西山省恨旧乾坤。
约同僚游佳阴
冯伯规（宋代）

晚霁青山无处逃，秋来乘兴便登高。
□君欲暮休催去，小驿依然□嫩醪。
下鳌背
李俊民（金朝）

浮云踪迹去留难，谷谤岩嘲勒我还。毕竟一身无著处，大都百计不如闲。

无多伎俩三休外，是亦风流二老閒。昨日主人今日客，回头山色若为颜。
谋归寄阳翟李九吕十四兄
晁说之（宋代）

着身到雍隙，故人在阳翟。白发何冉冉，清梦徒历历。

有美李将何，诗是万人敌。家封异姓王，身老二千石。

吕侯几世来，蝉冕必踵迹。如何此孙贤，早饥而晏食。

门前颍水流，屋上嵩山色。天以延二老，世人何用识。

祇应尔日来，为我长叹息。我尝从之游，何难此投帻。

篱下菊黄时，雁背俯可即。岳寺讲时钟，婆娑且连屐。
朱邸曲
杨维桢（元代）

朱邸连云起，高甍荫大逵。要贤能置驿，独觅郑当时。
安平晚渡
褚禄（清代）

楼堞参差噪暮鸦，村氓唤渡语声哗。忽冲沙鸟瞑烟破，渐转蒲声夕照斜。

远浦不须愁返棹，晚风无事动悲笳。寒潮乍退人归后，明月孤舟漾浅沙。
周元举待制挽歌词
葛立方（宋代）

手开榛棘启云扃，淳古胸怀到大庭。
坐脱老庞那问日，自铭小杜不占星。
牛头吉兆空形梦，马鬣新封遽妥灵。
謦欬从今成永诀，欲瞻遗像只丹青。
挽何与时
李石（宋代）

留滞周南隔要津，尚余家传付坚珉。
才高未觉儒冠误，句好仍传乐府新。
诸子尚能频屈指，一门今有几朱轮。
吾乡水镜君尖恨，耸壑昂霄会有人。
西江月·琼沼融成沆瀣
佚名（宋代）

琼沼融成沆瀣，冰檐滴尽真珠。一园草木气方苏。又学杨花飞一。何必乱飘密洒，却疑细糁轻铺。谁将粉墨画成图。玉做小亭高树。
赠致政李大夫 其一
黄裳（宋代）

父子辞荣海上还，二车皆是汉郎官。夜来列宿尤光彩，为向溪南隐处看。
皇后庙十五首
真宗（宋代）

曾孙袭庆，柔祗育德。
正位居见，其备不忒。
教被宫台，化行邦国。
祝史正辞，垂裕无极。
家叔南游却归因献贺
韦庄（唐代）

缭绕江南一岁归，归来行色满戎衣。长闻凤诏征兵急，

何事龙韬献捷稀。旅梦远依湘水阔，离魂空伴越禽飞。

遥知倚棹思家处，泽国烟深暮雨微。
赠念《法华经》绶上人
李中（五代）

五更初起扫松堂，瞑目先焚一炷香。

念彻莲经谁得见，千峰岩外晓苍苍。
麻姑山
范柔中（宋代）

岚迎晓日碧烟收，霜薄风清胜会游。
虎驾不来空紫府，真人应接又瀛洲。
岩前野草冬犹秀，亭下飞泉冻亦流。
他日卜邻深有意，竟须平步揖浮丘。
次韵李彭州访山居三绝
魏了翁（宋代）

不须更草北山文，归去开关扫白云。
兴未尽时仍重访，我非辟世可同群。
左臂痛
萧立之（宋代）

人生两臂重天下，濠上仙翁语意高。不以拾遗曾坠马，可教吏部废持螯。

风寒欠护知谁过，药裹频更藉汝曹。安得慈悲有千手，一枝才是九牛毛。
呈阎子静廉访翰学二首
方回（元代）

先生谁解与传神，写向吾诗似亦亲。
文字老坡真学士，丰姿太白谪仙人。
明庭瑞彩陈圭璧，治世奇祥出凤麟。
一道澄清非所凂，湖山暂此岸纶巾。
寄元藏主
释绍嵩（宋代）

度岁不相见，别来春又春。
纵横皆失计，谈笑亦何因。
乡思盈愁望，形衰恨道贫。
掩扉当太白，愿卜子为邻。
袁浦登舟 其一
王家相（清代）

风柔水滑橹声轻，人在江南画里行。两岸绿阴舟一叶，果然云树尽多情。
徐左甫遗稿题辞 其二
俞焜（清代）

昂昂千里失名驹，嗜学应嗟此日无。我亦惊心泡影幻，廿年清泪洒童乌。
友人为余述所闻见有可叹者要余赋诗事非一时故章无伦次义存讽谕庶几闻者足戒云尔 其四
苏廷魁（清代）

十丈红尘暗醉乡，冈头歌舞惜荒凉。何来日下埋轮使，惊散春风结客场。

汉殿果应冠獬豸，坡山不久驻仙羊。口碑今比阎罗老，当日谁陈借寇章。
寄俞君度
强至（宋代）

夫子惫已甚，平生心向存。
黄金空旧产，白首寄他门。
独酌醉应浅，愁吟声更吞。
飘零那复久，知己有平原。
雪中迓新宪
方岳（宋代）

踏碎琼瑶千里寒，新年才此试吟鞍。
不须更说逢迎恶，只作灞桥诗兴看。
见儿侄唱酬次韵五首 其五
苏辙（宋代）

西湖虽不到，甘井窃馀凉。三伏罢饮酒，桂浆携一觞。

冠者五六人，起舞互低昂。人生有离合，此欢未易忘。
九日客中感怀次大参陈德修韵二首 其二
江源（明代）

佳节客中至，乡关望里赊。新篘酒应熟，旧圃菊初花。

霜压草头重，风吹雨脚斜。流光催我老，五十一年华。
晓发羊流店
王鸿绪（清代）

暮宿荒村听断鸿，晓驱行李入空濛。徂徕北绕千林合，太岳中空万岭雄。

天作冻云方酿雪，马思霜草半嘶风。人生出处缘何事，得失应须付塞翁。
春晚出游
陆游（宋代）

王孙草生与阶齐，女郎花发乳莺啼。
街头卖酒处处贱，信脚觅醉无东西。
送何水部蒙出牧袁州
宋绶（宋代）

梧楸初谢楚天凉，亲见腰间换印囊。
渔浦雾浓沈叠鼓，湓江风急下危樯。
帝城云表瞻龙首，故国星边认剑光。
退食斋中多燕喜，暖泉春酿泛瑶觞。
子忱崇道吏部寄书问讯并寄药物适当风雨夕长
谢伋（宋代）

数閒破屋压崔嵬，经月何人共酒杯。
入耳了无门外事，关心惟酒药中材。
一山秋色连云暗，半夜风声夹雨来。
欲向天台招贺监，未应容易拔船开。
又二首
刘克庄（宋代）

诸子皆蠡管，惟聃说大方。
其隅四无有，于道两相忘。
未易五车四，难将寸矩量。
楚辞迷极际，柳对昧中旁。
鸟止丘何小，蜗争角许忙。
更须参孟叟，归宿要知乡。
李斯
徐钧（宋代）

燃除六籍忍坑儒，本欲愚人卒自愚。
若使当时甘被逐，东门牵犬欢应无。
目病中闻打围作
唐之淳（明代）

新按胡鹰旧雪香，三千人马出围场。自怜患眼寒窗下，高拥青绫梦射狼。
为子侄入宗学赋二首志喜 其一
赵必蒸（宋代）

月露才华锦绣章，麟经家学独誇长。笑谈鏖战联三捷，此是男儿立志强。
浣溪沙（次韵王幼安，曾存之园亭席上）
叶梦得（宋代）

物外光阴不属春。且留风景伴佳辰。醉归谁管断肠人。

柳絮尚飘庭下雪，梨花空作梦中云。竹间篱落水边门。
如梦令 寒意
俞庆曾（清代）

寒重清尊懒举。醉后敞裘能御。怕倚最高楼，帘外霜浓如许。

何处。何处。鹦鹉檐前细语。
和章宪副艳诗
魏学礼（明代）

翠馆云楼花欲晴，新妆初就晓鸾惊。
莫愁艇子知何处，露湿衣香到月明。
送客亭
刘著（宋代）

十年羁旅鬓成丝，千里淮山信息稀。
送尽长亭短亭客，且看庄舄几时归。
谒尹谏议墓
韩淲（宋代）

髣髴儿时拜德容，中州江左事难同。高泉宰木阴阴绿，白发人来酹晓风。
金钱菊
杨巽斋（宋代）

清晓幽丛露作团，篱边积叠喜人看。落英欲买真无价，唯许骚人罄一餐。
出火祀大辰十二首
佚名（隋代）

屹彼嘉坛，赤伏始屈。
掞光耀明，洋乎如在。
挽仰重离，默兴精会。
隋我降升，肃听环佩。
经春罕尝见花今出湖上悉已离披
强至（宋代）

飞花何太急，春在岂须忙。
乱点不经眼，残枝犹断肠。
愁看湖色净，怯照鬓毛霜。
回首壮游地，幽襟付浅觞。
寒山寺避暑对客二首寺有佳竹可以消暑 其一
邓云霄（明代）

隔岸垂杨暗老枫，客来清午不闻钟。贫僧止解栽修竹，五月凉生制火龙。
清明行役过淀湖至吴
卫宗武（宋代）

涉泖正清明，淀湖波更平。雉媒空古迹，鹤唳动乡情。

杨柳家家插，桃花处处生。青山俄在望，咫尺见吴城。
促冬望日登四顾坡
程珌（宋代）

往哲有清言，晋人未为达。
此身皆假合，既散安用鍤。
大音不在弦，琴亦安所设。
当时逃酒徒，往往畏侵及。
豁哉桴海时，风涛任兴息。
黄山杂咏·滴水岩
邓宗度（宋代）

石壁碎寒流，行人暮已愁。
更倾风月耳，无水不生秋。
牛报恩斗虎歌
王佐（汝学）（明代）

奉亭山前牛斗虎，虎始张威牛正怒。双目炯炯血欲注，口鼻渤渤沫喷雨。

一尾直下贴两股，四蹄插地裂后土。猛气百倍前无禦，坐看虎威顿消阻。

问之此牛报恩主，毫涓毛血恩主与。主人得病家贫窭，鬻牛酬医向屠估。

屠牛坦刀三四鼓，牛兮觳觫待髋斧。恩主见牛怅而怃，释牛舍资一无取。

人牛两欣恩泽普，牛思报之不能语。苟有可报身则许，此地正是酬恩所。

恩重身轻何由补，不知其身宁有虎。世人尝道恩难负，临难相期在何处。

鸣呼，牛而人兮人也虎，忍以牛肉为鼎俎。
柳
释斯植（宋代）

汴水隋堤总寂寥，春风吹恨未曾肖。
长条本自无拘束，也向人前学舞腰。
惜字歌
胡承珙（清代）

吾侪足傲虞姬婿，识字非徒姓名记。伟哉仓圣万古功，一丁差胜两石弓。

粪土何人恣狠籍，元经覆瓿不知惜。世人但詈秦始皇，焚馀犹胜为帣囊。

何怪荒郊鬼夜哭，不如饱死蠹鱼腹。陈生海外守一毡，抱此区区殊可怜。

斯冰骨朽数千载，掩骼埋胔赖生在。更怜近代多好奇，细书布满著色磁。

一朝失手甑堕地，泥中恍惚成窑字。陈生见之辄攘臂，大石粗沙竞磨厉。

此意堪为学子师，拜经瘗笔徒尔为。嗤他诗礼称儒者，袖有金椎祗控颐。
汉坂舟行
杨时（宋代）

曲岸通幽径，疏篱映竹斜。
坞深藏吠犬，林薄露人家。
石濑鱼偏美，邻村酒易赊。
只应云水富，自是一生涯。
襄阳古乐府二首 其一 野鹰来
苏辙（宋代）

野鹰来，雄雉走。苍茫荒榛下，毰毸大如斗。鹰来萧萧风雨寒，壮士台中一挥肘。

台高百尺临平川，山中放火秋草乾。雉肥兔饱走不去，野鹰飞下风萧然。

嵯峨呼鹰台，人去台已圮。高台不可见，况复呼鹰子。

长歌野鹰来，当年落谁耳。父生已不武，子立又不强。

北兵果南下，扰扰如驱羊。鹰来野雉何暇走，束缚笼中安得翔。

可怜野雉亦有爪，两手捽鹰犹可伤。
余所居寺前有南涧涧下浅池每至其上未尝不诵柳子厚南涧诗又恨东坡不和乃和示超然
释德洪（宋代）

駮云漏微日，诸峰猿晓时。飞檐寄木杪，晴瓦暗差差。

意行爱仓凉，地坐休顿疲。哀蝉尚泣露，积水欲生漪。

瘴痾馀睡色，破裓老垂垂。心事世途误，风神丘壑宜。

高标谁对我，白鸟深自知。重来应邂后，归去不须期。
呈湖州赵再可舍人二首
张嵲（宋代）

一舸乘风汎渺茫，来依芳杜雪鸥行。
难将野服随宾履，七字聊参燕寝香。
次韵无斁偶作二首
陈师道（宋代）

此老三年别，何时万里回。
更无南去雁，犹见北枝梅。
会有哀笼鸟，宁须溺死灰。
圣朝无弃物，与子赋归哉。
相逢
费锡璜（清代）

歧路不相识，一言倾寸心。赠君腰下剑，不在直千金。
昼睡闻鴈
杨万里（宋代）

梦里霜鸿叫绝天，蒙松睡眼起来看。
殷懃甓社湖中客，送我南皈到惠山。
海氛清 其八
叶方霭（清代）

前徒既莽，凶渠束手。计无复之，狼奔鼠走。茫茫烟岛，为逋逃薮。

仁无必取，义不尽杀。屏诸穷发，无污我王钺。
赠杨先辈（一作送杨之梁先辈）
马戴（唐代）

平生闲放久，野鹿许为群。居止邻西岳，轩窗度白云。

斋心饭松子，话道接茅君。汉主思清净，休书谏猎文。
暑中杂咏
苏舜钦（宋代）

嘉果浮沉酒半醺，床头书册乱纷纷。
北轩凉吹开疏竹，卧看青天行白云。
贺新郎（贺癯翁倅生曾孙）
刘鉴（宋代）

曾作莺迁贺。道玉皇、久敕薇垣，分君星颗。只待好年好时日，约束东风吹堕。到今日、看来真个。恰好丁年翁七十，五云间〓太乙吹藜火。青一点，杉溪左。

太翁阴骘天来大。後隆山、层一层高，层层突过。簪绂蝉聊孙又子，眼里人家谁那。算只有、臞翁恁么。孙陆机云翁卫武，便履声、毡复尚书坐。拚几许，犀钱果。
此君室
方蒙仲（宋代）

不因排根人，安得兹婆娑。
请赋淇奥诗，但恐居亡何。
刘公实以淮白为饷喜而作诗
蔡戡（宋代）

食指朝来应吉占，淮鱼远寄喜开奁。
肥鲜正自资糟粕，甘美何劳佐酪盐。
未信鹿头堪并进，定知熊掌不能兼。
慈闱一笑尝珍味，留与儿童例属餍。
久旱悯农因和停云 其一
李之世（明代）

停云薄空，有风无雨。欲叩帝阍，祝融伊阻。三春云迈，良辰空抚。

孰捣龙宫，操豚是伫。
山行
刘应时（宋代）

瘦藤惭愧肯相携，不怕微茫雪意低。
晚照荒荒迷远岫，湿云漠漠度前溪。
虽无酒力御寒色，且向梅花觅旧题。
漫说玉堂多胜事，何如丘壑卜幽栖。
酬承天寺幻师病中见寄
王绂（明代）

语话相投意便亲，底须交久往来频。半生未得吾忘我，一默方知妙入神。

大患有身身是患，至真无迹迹非真。是非形迹俱忘却，可拟当年问病人。
无题四首 其一
薛瑄（明代）

逸思飘然赋远游，可堪三岛隔瀛州。曾闻神女云侵鬓，见说麻瀛雪满头。

海上楼台常似昼，山中瑶草不知秋。若为借得仙家鹤，鸣佩珊珊玩九州。
送吕清叔 其三
徐积（宋代）

匆匆一棹向东行，抖擞空囊无一金。买鱼沽酒向村市，典却蔡家焦尾琴。
越中席上看弄老人
顾况（唐代）

不到山阴十二春，镜中相见白头新。

此生不复为年少，今日从他弄老人。
胥江汎月旋舸登城归咏
皇甫汸（明代）

江寒湛澄澈，华月辉相鲜。乘流载尊俎，泻影发楼船。

翠巘合杳霭，兰皋带长烟。万艘杂灯火，千门纷管弦。

飞盖揽崇堞，辍棹回前川。曾经故宫里，为照荒台边。

情非乌栖夜，迹是鹿游年。登高与临水，行乐并悽然。
集古 隐居
李俊民（金朝）

此去秦关路几多，中原无鹿海无波。

荷蓑不是人閒事，造物小儿如子何。
招义铭育王见佛照
刘过（宋代）

豪杰书生懒散仙，小庵藏迹得安间。
禅曾勘破诸公去，诗在推敲一字间。
夜雨滴残梧叶老，夕阳行处水花悭。
买舟便欲乘风去，孤绝同游海鸟山。
次韵子绍送春七绝 其五
周紫芝（宋代）

西湖天下胜，咫尺安得往。青春不可追，老力亦难强。
春耕
图鞈布（清代）

夜闻春雨声，农人侵晓起。开门望南亩，平畴净如绮。

呼儿驱黄望，径去苍烟里。秉耒冲含膏，泛泛土花紫。

陇长枯荄深，扬鞭泥没趾。一犁复一耙，确荦成软美。

东风吹蓑笠，布谷鸣不已。中田饭脱粟，馌饷妻孥喜。

力田在及时，古训良有以。归来茅檐下，濯足前溪水。
读景炎福州诏书
区仕衡（宋代）

多难兴邦海舰移，忽逢祀夏配天诗。
小臣不死留双眼，东向行都望六师。
南钱杂赋
钱家吉（清代）

养拙何妨懒，幽居不厌贫。小桥低压水，乱柳密迷津。

风月宜佳客，江南有散人。阳山岚翠合，闲眺一怡神。
咏月桂峰桂子
释慈永（宋代）

丹桂生瑶宝，千年会一时。
偏从天竺落，只向月宫知。
出海冰轮满，当轩玉树迟。
清晖含远峤，接影下空墀。
金气风初劲，银河露恐垂。
婵娟应怅望，果尔见蛾眉。
同曾元恕游龙山吕穆仲不至
苏轼（宋代）

青春不觉老朱颜，强半销磨簿领间。
愁客倦吟花以酒，佳人休唱日衔山。
共知寒食明朝过，且赴僧窗半日闲。
命驾吕安邀不至，浴沂曾点暮方还。
永顺府闲述 其二
郑虎文（清代）

山外原无地，山头尚有田。刀耕农当锸，火种野多烟。

灌溉难为力，荣枯只问天。传闻春夏日，比岁雨绵绵。
万寿寺铜钟歌
陆奎勋（清代）

广源闸西水竹业，梵刹金碧摩苍穹。就中一殿制宏敞，梁施铁苍悬华钟。

厥重万钧径丈二，何年冶尽耶溪铜。前代长陵始建国，兵戈宁谧财力丰。

方袍少师特监造，小心学士书法工。《华严》全卷八十一，自表及里填虚空。

《金刚般若》贯两铣，《首楞严》咒环旋虫。曩时留镇汉经厂，长鸣侯爵蒙褒封。

后来移置万寿寺，土木穷极貂珰冯。楼头日俾六僧击，由旬以外闻舂容。

咄哉熹庙听不聪，委鬼窃柄茄花红。论言白虎声宜哑，卧之朽壤榛菅中。

销磨点点滴滴雨，剥落调调刁刁风。圣朝百度悉兴举，神物久淹还遭逢。

观者合十相赞叹，远胜鼍鼓音逢逢。我生好古渐成癖，周遭细视揩双瞳。

墙东高槐罥斜照，柴车欲返愁匆匆。愿以寸莛发鲸吼，人天震动开群聋。
月没
毕仲游（宋代）

月没云生障，风和雪压沙。居家尝似客，行路却如家。
四绝呈周月湖
王奕（元代）

君住山阳岸口矶，风帆雨驿去如飞。
十年多少金台客，曾有沿津问泗沂。
高不疑与客登梁昭明钓台李肩吾和前诗见遗用
魏了翁（宋代）

篮舆轧轧度齐山，文献风流数百年。
遥想牧之歌晚月，閒寻白也咏平天。
只余钓水梁台在，未办登出谢屐穿。
多谢秋风吹好语，如陪杖屦俯鱼渊。
观束薪
王问（明代）

山椒露未晞，松约多樛枝。
林疏古苔出，错崿云根僛。
坐此观捆载，落日樵腹饥。
归爨秋篱下，薪湿烟火迟。
送李献吉饷军宁夏 其二
杭淮（明代）

触人秋暑何瀰瀰，游子驱车涉千里。悠悠旌拂华山云，萧萧马度泾川水。
嘲昼眠
刘攽（宋代）

利名苦厌兹多口，朝市那能尽信书。一枕凉风云满目，民谣民讼不关渠。
自顺阳至均房道五首用陈符宝去非韵 其五
张嵲（宋代）

蓐食带残月，驱仆事西奔。烟尘犹未息，去住敢轻论。

道古留馀险，溪寒减涨痕。鸣桴闻远驿，吠犬应前村。

境绝增诗兴，山深畏客魂。吾生久已定，漂转任乾坤。
立春帖子 其四 太上皇帝阁
周必大（宋代）

一年好处是初春，十阁争先奉圣人。綵胜宝幡簪帽巧，兰芽蔬甲族盘新。
独秀峰
欧必元（明代）

白石山头多白云，一峰天外独超群。岩前若不骖鸾鹤，那得箫声下界闻。
题赵千里卧雪图
李时雍（宋代）

疏林茅屋掩闲云，瀑雪悬崖霁色新。好是杜陵诗兴逸，蹇驴随意乐行春。
赐大理丞梁士基横州宅生连理荔枝
赵顼（宋代）

横浦江南岸，梁家闻世贤。一株连理木，五月荔枝天。
答林石田见访有诗相劳
汪元量（宋代）

偶携降帜立诗坛，剪烛西窗共笑欢。
落魄苏秦今席暖，猖狂阮籍尚氈寒。
山中客老干茎白，海上人归一寸丹。
世事本来愁不得，乾坤只好醉时看。
闻钱惟重使楚寄赠
宗臣（明代）

清夜事行游，去上西山址。百卉何腓腓，荆榛被广路。

明月照我何，浮云莽不止。对此感我思，嗟彼远游子。

远游在何方，乃在潇湘里。道路阻且修，相去万余里。

顾瞻双飞鸿，眷言未能已。
漱石轩
钱厚（宋代）

石窦鸣泉自招隐，故邀风月到林扃。
我今欲去尚回首，多少人来不肯听。
早秋送台院杨侍御归朝
刘禹锡（唐代）

仙署棣华春，当时已绝伦。今朝丹阙下，更入白眉人。
重振高阳族，分居要路津。一门科第足，五府辟书频。
鸷鸟得秋气，法星悬火旻。圣朝寰海静，所至不埋轮。
又拟湘妃怨
邓云霄（明代）

湘水风清铺白练，影写银河如一线。双星脉脉欲何为，宝扇龙一夜相见。

黄陵古庙冷飕飕，对此双星泪暗流。白云飞去苍梧老，绿苜残时斑竹秋。

幽怀一片凭瑶瑟，声应寒蛩两呜泣。难编斑竹架长桥，玉辇相逢定何日。

帝子天孙各水乡，悲欢今夕较谁长。可怜点点填河鹊，却胜来仪双凤凰。
挽朱员外松江人
曹义（明代）

南宫拜秩羡才优，北阙承恩出帝州。沧海半年持使节，黄梁一梦竟仙游。

霜寒鹤唳辽天月，风冷猿啼楚树秋。旅衬悬知归到日，孤儿肠断不胜愁。
七夕
石延年（宋代）

云意不交天更阔，星光不动汉空流。
素娥青女曾无匹，霜月亭亭各自愁。
【双调】折桂令_农想田家作
刘时中（元代）

农
想田家作苦区区，有斗酒豚蹄，畅饮歌呼。瓦钵瓷瓯，村箫社蹄，落得妆愚。吾将种牵衣自舞，妇秦人击缶相娱。儿女供厨，仆妾扶舆，无是无非，不乐何如？
渔
鳜鱼肥流水桃花，山雨溪风，漠漠平沙。箬笠蓑衣，笔床茶灶，小作生涯。樵青采芳洲蓼牙，渔童薪别浦兼葭。小小渔舟差，泛宅浮家，一舸鸱夷，万顷烟霞。
樵
正山寒黄独无苗，听斤斧丁丁，空谷潇潇。有涧底荆薪，淮南丛桂，吾意堪樵。赤脚婢香粳旋捣，长须奴野菜时挑。云暗山腰，水沍溪桥，日暮归来，酒满山瓢。
牧
被野猿山鸟相留，药解延年，草解忘忧。土木形骸，烟霞活计，麋鹿交游。闷来访箕山许由，闲时寻崧顶丹丘。莫莫休休，荡荡悠悠，挈子携妻，老隐南州。
疏斋同赋木犀
似娟娟日暮娥皇，翠袖天寒，静倚修篁。怅望夫君，低回掩抑，淡尽啼妆。贴体衫儿淡黄，掩胸诃子金装。高洁幽芳，一片秋光，满地清香。
同文子方饮南城即事
锁烟霞曲径萦回，梦不到人间，舞榭歌台。铅鼎丹砂，玄霜玉杵，钟乳金钗。记画烛清樽夜来，映梨花淡月闲斋。翠壁丹崖，流水桃源，古木天台。
送王叔能赴湘南廉使
正黄尘赤日长途，便雷奋天池，教雨随车。把世外炎氛，人间热恼，一洗无余。展洙泗千年画图，纳潇湘一道冰壶。报政何如？风动三湘，霜满重湖。喜潇湘一派澄清，觉松柏坚贞，兰慧芳馨。田里歌谣，官曹整暇，牒诉轻平。快野寺寻春酒醒，喜邮亭问俗诗成。传语湘灵，又只恐东风，吹上瑶京。
闲居自适
饷春晴小小蓝舆，聊唤茅柴，试买溪鱼。村北村南，山花山鸟，尽意相娱。与农父忘形尔汝，醉归来不记谁扶。早赋归欤，却恨红尘，不到吾庐。
张肖斋总管席间
小亭轩客散留髧，添酒回灯，草草盘飧。问甚花落花开，春来春去，覆雨翻云。莫孤负田家瓦盆，且留连茅舍洼樽。选甚清浑，论甚朝昏，擗掉会闲里光阴，醉里乾坤。
再过村肆酒家
軃双丫十八鬟儿，春日当垆，袅袅腰肢。徙倚心招，依稀眉语，记得前时。探锦囊都无酒赀，恨邮亭不售新诗。可惜胭脂，转首空枝，千里关山，一段相思。
南山
张耒（宋代）

南山凤凰双翅垂，口不妄食腹苦饥。
山前老鸢饱腐鼠，凭恃风日群游嬉。
俯身视凤有骄色，凤不汝较空嗟咨。
九韶一奏为君举，坐看百鸟相随飞。
过李黄罗茅堂五首柬克正茂才 其四
刘崧（元代）

何年远城市，来此寄高情。客有求书札，谁从隐姓名。

茅茨寒更湿，花竹晚初成。江海尊前意，依依见弟兄。
新年七十有九
陆游（宋代）

中岁抱沉绵，讵敢望七十；造物偶脱遗，俯仰耄已及。
宁知辱弓旌，扶惫去乡邑。
受恩不知报，怀抱空怏悒。
天门邈难窥，地芥亦嬾拾。
随身一诗囊，副以两药笈。
何当复得谢，浩荡脱维絷。
擘浪画楫飞，穿云青鞋湿。
余年尚有几，登览当汲汲。
狂吟题寺廊，大笔蘸墨汁。
重题
李德裕（唐代）

晚日临寒渚，微风发棹讴。凤池波自阔，鱼水运难留。

亭古思宏栋，川长忆夜舟。想公高世志，只似冶城游。
辞座主侍郎
杜荀鹤（唐代）

一饭尚怀感，况攀高桂枝。此恩无报处，故国远归时。

只恐兵戈隔，再趋门馆迟。茅堂拜亲后，特地泪双垂。
作东风亭和东川
庄昶（明代）

小亭活水涧之阿，占我溪山景亦多。何处偶看春暖日，我家须办子行窝。

卑微幸托高眠久，褊窄其如大舞何。强说春风真错许，软夫正有一团和。
中秋不见月
王钝（明代）

白苧衫轻不耐凉，满庭疏雨月无光。山河影没秋才半，鼓角声寒夜未央。

丹药杵閒玄兔歇，桂花香霭素娥藏。乘槎便欲浮银渚，乞取清辉照四方。
念奴娇 八月念四夜，采石舟中
陈世祥（清代）

长江正泻，问江流此水，何年淘净。露冷三更刚挂起，悄悄半轮明镜。

桂子无声，秋情零落，起把孤舷凭。阑干北斗，夜潮最入清听。

叹息半载征鞭，愁予渺渺，耐有江山胜。击节高歌杯酒里，短剑弹来霜劲。

千水千山，一人一月，此意堪谁赠。青莲何在，扣榜呼之如应。
明日子充折赠，次韵谢之
范成大（宋代）

海上三山冠彩霞，六时高会雨天花。
步虚声里随风下，吹落寻常百姓家。
云溪杂咏
郭印（宋代）

俗客寻常少，珍禽自在啼。
一溪如练净，万竹与云霁。
纵目心贪看，回头路却迷。
清游殊未足，日下小桥西。
建康六感·梁
刘子翚（宋代）

开图属英睿，失国由昏懦。
斯人异前修，拨乱旋致乱。
轻刑下益肆，厚爵臣弥叛。
聪明驰万机，精苦徒宵旰。
凤冕敬方袍，鸾旗游彼岸。
悠然弃从怀，临机复难断。
那知千佛力，不纾一寇难。
酒色覆商周，神仙荡秦汉。
趋亡固多轨，荒迷卒同贯。
微圣常鲜终，抚岫三慨叹。
和魏桐城题三瀑泉赠汤洞卿
王之道（宋代）

雨雹碎晴峰，珠玑泻石壁。
势增九军勇，气压百夫特。
先生我辈人，一见愿自适。
壮哉三瀑泉，表表尘外物。
绿净亭晚兴
陆游（宋代）

绿净亭边物色奇，放翁睡起曳筇枝。
新凉已似雁来後，微风却如梅熟时。
绿竹成阴藏细栈，朱阑倒影入清池。
登临独恨非吾土，不为城头画角悲。
刘诚道访疏寮
释居简（宋代）

归途弗辨处州诗，大雅遗音鉴赏稀。先自有田皆种秫，岂应无子不传衣。

华缄不贵中朝士，草具甘分北宕薇。老矣菟裘何许问，摇摇心与去帆飞。
别孙信道
陈与义（宋代）

万里鸥仍去，千年鹤未归。
极知身有几，不奈世相违。
岁暮蒹葭响，天长鸿雁微。
如君那可别，老泪欲霑衣。
野亭公杂咏六首 其六 野篱
顾璘（明代）

插竹绕荒畹，扶疏亦成藩。牛羊绝来往，养此幽兰根。

芳菲与众赏，何用高重垣。况对南山色，可以倾吾樽。
偈颂六十七首
释原妙（宋代）

巴陵设忌三转语，西峰单单只一句。
{上浙下耳}，逢人切忌错举。
挽云门郑君
黄榦（宋代）

结友云门日，曾闻谷口翁。
松肥三径雨，鲈熟一丝风。
行业乡闾敬，诗书子姓同。
论心独余恨，秋草对碑丰。
校文京庠呈黄立轩朱南湖十首 其一
萧立之（宋代）

十日工夫不到诗，绳床兀兀夕阳低。黄昏几点敲窗雨，又是西风趱木犀。
神山避暑晚行田间用陶渊明平畴交远风良苗亦怀新为韵 其二
许有壬（元代）

寝迹非绝世，雅志便林丘。青山足一至，胜处靡不游。

意适辄忘足，兹焉夏已秋。遥遥目力穷，青青尽田畴。

迷复幸不远，归欤无异谋。
初冬返里留别荔乡三弟
郑方城（清代）

岁岁言归始得归，朝来渐觉长寒威。乌巢早待三秋过，雁陈初寒两地飞。

搔首可堪疏客鬓，登车直欲湿征衣。须臾且立浑无语，相对终难手一挥。
逢故人
毛滂（宋代）

落日仍江县，相逢下马鞍。
频忧从者病，可奈故人寒。
老人囊书脱，平生匣剑乾。
长年只少睡，忽漫语盘桓。
赠吴子隆
陈造（宋代）

诗到吴侯信崛奇，汗颜飞动可容追。
小挥梦里五色笔，吟作人间黄绢辞。
满耳龙鸾啸空旷，惊人雨雹散雷搥。
相如气压邹枚倒，未觉樽前运思迟。
寄昌甫
韩淲（宋代）

章丘死矣章泉老，经月何为不寄诗。世事易教闲里过，古心难以众人知。

莫因开径思来往，只合深居叹别离。矗矗灵山终不变，芜城吹角暮云垂。
四月一日梦孟载自荥阳归觉后因寄
徐贲（元代）

昨宵两度梦君归，相见匆匆语亦稀。闻说归来秣陵住，未知此信是还非。
桂隐纪咏四十八首 其三十六 竹桥
张镃（宋代）

新篁故蒙丛，恶草刚荟翳。删薙似少恩，成渠玉无际。
玉簪花和希纯 其一
刘跂（宋代）

有香无色不因春，端是书生席上珍。同作齑盐赋诗客，定非歌舞赏花人。
偈颂一百一十七首
释绍昙（宋代）

贫苦芝峰，赏元宵节。
宴乐佳宾，将何铺设。
明挑海底灯，细剪亭前月。
打拍东山瓦鼓歌，掤领先剌札，
乐有余，清不彻。
趣味森严，恰似赵州，
曾到未到，吃杯杯茶，
洞山生姜不改辣。哑，
不是知心向谁说。
赠邹汝愚吏目时馆壮哉亭
陈献章（明代）

川云岳雨天模糊，万里山亭此客孤。又借南风吹一月，酒葫芦打药葫芦。
待权明州延提刑致语口号
史浩（宋代）

山水东鄞本自佳，使星临照愈光华。甘棠美荫踰千里，画角仁光度万家。

正喜泉香浮竹叶，更看杯影浸梅花。最闻便有芝封到，莫惜连宵晕脸霞。
舟行
白玉蟾（宋代）

梢子欢呼御晓风，诗人亦自起推蓬。
数来数去山都乱，忘却前峰与后峰。
偈倾一百三十三首
释法薰（宋代）

推不进前，约不退进。
临济白拈，未是好手。
南山不惜两茎眉，玉筯空将撑虎口。
食鸡头子二首
杨万里（宋代）

江妃有诀煮真珠，菰饭牛酥软不如。
手擘鸡腮金五色，盘倾骊领琲千余。
夜光明月供朝嚼，水府龙宫恐夕虚。
好与蓝田餐玉法，编归碎谷赤松书。
敬蒙书赐梧冈二大字伏睹八法精妙超入神品宠荣所及不胜喜庆十袭珍藏永为家宝谨赋诗谢恩
唐文凤（明代）

颁赐梧冈翰墨香，锦笺字字响琳琅。山林若候藏书处，午夜晴虹贯月光。
登楼
顾非熊（唐代）

登楼一南望，淮树楚山连。见雁无书寄，归吴定此年。
拈古十四首
释法薰（宋代）

来风可辨，驷马难追。
若无后语，讨甚大悲。
翠微山居诗 其三
释冲邈（宋代）

闲来石上卧长松，百衲袈裟破又缝。今日不愁明日饭，生涯只在钵盂中。
定风波·月满苕溪照夜堂
苏轼（宋代）

余昔与张子野、刘孝叔、李公择、陈令举、杨元素会于吴兴。时子野作六客词，其卒章云：“见说贤人聚吴分。试问。也应旁有老人星。”凡十五年，再过吴兴，而五人者皆已亡矣。时张仲谋与曹子方、刘景文、苏伯固、张秉道为坐客，仲谋请作后六客词。

月满苕溪照夜堂。五星一老斗光芒。十五年间真梦里。何事。长庚对月独凄凉。
绿鬓苍颜同一醉。还是。六人吟笑水云乡。宾主谈锋谁得似。看取。曹刘今对两苏张。
过分水岭（一作东岭）
孟郊（唐代）

山壮马力短，马行石齿中。十步九举辔，回环失西东。

溪水变为雨，悬崖阴濛濛。客衣飘飖秋，葛花零落风。

白日舍我没，征途忽然穷。
扬雄
王安石（宋代）

孔孟如日月，委蛇在苍旻。
光明所照耀，万物成冬春。
扬子出其後，仰攀忘贱贫。
衣冠渺尘土，文字烂星辰。
岁晚天禄阁，强颜为剧秦。
趋舍迹少迩，行藏意终邻。
壤壤外逐物，纷纷轻用身。
往者或可返，吾将与斯人。
兵后早春登故鄣南楼望昆山寺白鹤观示清道人并沈道士
皎然（唐代）

新阳故楼上，眇眇伤遐眷。违世情易忘，羁时得无倦。

春归华柳发，世故陵谷变。扰扰陌上心，悠悠梦中见。

苍林有灵境，杳映遥可羡。春日倚东峰，华泉落西甸。

钟声在空碧，幡影摇葱蒨.缅想山中人，神期如会面。

别离芳月积，岐路浮云偏。正□入空门，仙君依苦县。

隳形舍簪绂，烹玉思精炼。事外宜我心，人间岂予恋。

身遗世自薄，道胜名必贱。耳目何所娱，白云与黄卷。
又游灵岩
祖无择（宋代）

红尘满马三回到，青嶂迎人万叠开。
却被野僧相顾笑，区区还是旧时来。
听琴客周信民弹秋泉二首
吴潜（宋代）

雁湖龙井久知名，总入君家匣里清。
客舍试弹三两曲，恍疑飞沫溅尘缨。
往富阳新城李节推先行三日留风水洞见待
苏轼（宋代）

春山磔磔鸣春禽，此间不可无我吟。
路长漫漫傍江浦，此间不可无君语。
金鱼池边不见君，追君直过定山村。
路人皆言君未远，骑马少年清且婉。
风岩水穴旧闻名，只隔山溪夜不行。
溪桥晓溜浮梅萼，知君系马岩花落。
出城三日尚逶迟，妻孥怪骂归何时。
世上小儿夸疾走，如君相待今安有。
杯渡山
郑文炳（明代）

闻说禅踪此旧游，一杯飞渡渺沧洲。山前卓锡泉犹有，岩上悬枝钟尚留。

石柱高标千古胜，兰花静挹四时幽。登临欲觅烧丹诀，翘首层峦紫气浮。
奉陪中丞苏公游招宝山同作次壁间韵二首
邓渼（明代）

突兀如临碣石傍，天青岛屿辨微茫。
千年阴火疑潜爇，三足阳乌本内翔。
魏阙遥瞻天北极，戈船争指日南王。
臣心似水朝宗远，一任沮洳变作桑。¤
雨止读陶诗有感
朱翌（宋代）

涓涓泉溜木欣欣，便觉居闲思不群。
快睹朝霞开宿雾，少林时雨霭停云。
无弦琴上宫商足，有酒篇中醉醒分。
谁是知音谁可酌，置琴罢酒对炉熏。
六言
俞德邻（宋代）

贪夫寻梦穴蚁，可人閒爱沙鸥。一生能消几屐，十年浪走三州。
戏答圣俞持烛之句
欧阳修（宋代）

辱君赠我言虽厚，听我酬君意不同。
病眼自憎红蜡烛，何人肯伴白须翁。
花时浪过如春梦，酒敌先甘伏下风。
惟有吟哦殊不倦，始知文字乐无穷。
燕归梁
谢逸（宋代）

六曲阑干翠幕垂。香烬冷金猊。日高花外啭黄鹂。春睡觉、酒醒日。

草青南浦，云横西塞，锦字杳无期。东风只送柳绵飞。全不管、寄相思。
次韵颍叟弟耕堂杂兴六首 其四
苏泂（宋代）

莫怪庞公不入城，都缘无事可牵萦。客来遇酒饮何害，客去投床梦亦清。
暮春联句九首
许月卿（宋代）

畏爱盾衰日，清和夷惠风。
仁何如管仲，恩罔极王通。
王必三微谨，天为一大公。
五行应过眼，万字佛头胸。
治国运掌上，经书满腹中。
凭栏心尚壮，引镜鬓俄翁。
锡屈天生德，教咸黄览忠。
齐夷靡瞻骋，内外诅万讧。
一酌泉流浊，四知囊匮丰。
咏觞聊畅叙，羹水辨和同。
不当陈三价，难逃黄九穷。
偈颂二十二首
释道生（宋代）

古帆高挂入曹源，雷动风行海岳昏。
三十二峰亲坐断，一毛头上定乾坤。
续十虫吟６
舒岳祥（宋代）

虫有水走马，八脚成四蹄。
映日如薸叶，点点水中开。
得食时争嘬，忽然各东西。
天牛非觳觫，水马非駃騠。
形容贵其似，翁舞为醯鸡。
寿陈唯生
祝书根（清代）

凭阶鞠𦜕敞华筵，虎瑟龙笙福禄骈。比算桑增株八百，曳珠客进履三千。

充闾瑞气惊臣朔，累代清芬媲孟坚。人世期颐刚有半，难兄难弟此称贤。
送钟德林郎中学士赴东府诗。得酒
徐铉（宋代）

酌此杯中物，茱萸满把秋。今朝将送别，他日是忘忧。

世乱方多事，年加易得愁。政成频一醉，亦未减风流。
挽李韦箴年兄
饶与龄（明代）

忆昔两膺荐明经，与君联镳拜枫宸。君才烨烨堪华国，剑气上冲牛斗平。

日驰骏马观铨政，海内誉髦畴与并。入将尺疏达承明，出捧鸾章效忠荩。

嗟我委琐附骐骥，驽骀踯躅敢希冀。无何告养分手归，杯酒殷勤加勉励。

于昭天子轸痌□，特诏铨衡选庶官。试君百里割牛刀，握符铜陵何番番。

衣锦言旋省故乡，我从祖道上供张。羡君舟楫胜宏济，意气相倾海可航。

作令三年成子皋，又拟鲁恭化中牟。循声馥郁隆隆起，伫见徵书下九霄。

岂期鸾凤不世出，虞廷羽仪随灭没。朝霞灿绚八荒暮，云将雨暗曦煜烂。

呜呼夭道真难测，丰乃才兮火烈烈。未脱颖兮夺其施，琴音辍处悲风飒。

飘摇丹旐返鳄江，缟衣穗帐生秋霜。泉路茫茫向谁问，炷香一酹摧我肠。

青春白日掩夜台，古来贤哲皆尘埃。玉楼有功永不朽，一曲之歌何有哉。
建溪十咏其十毛竹洞
杨亿（宋代）

洞门生异竹，冉冉接同亭。
石迸狂鞭怒，霜封密叶青。
实应容凤食，杖欲变龙形。
逋客归何日，岩阿已勒铭。
和丁宝臣游五泄
胡宗愈（宋代）

喜陪诗伯寻幽去，从此风骚觉有神。明代应无高遁士，奇峰尽属苦吟人。

欲名地巧题难得，却恨图经说未真。回想天童山迤逦，更多形胜亦非伦。
次韵康守通幽亭三绝 其三
李光（宋代）

吏散庭空绝往还，焚香默坐似居山。新诗改罢重搔首，自拾阶前笋箨斑。
忆昔吟
邵雍（宋代）

忆昔初书大字时，学人饮酒与吟诗。
苟非益友推金石，四十五年成一非。
次德和韵寄谈李二丈二首
王阮（宋代）

喜脱诸公忌，愁违李与谈。
离群江以北，吊影楚之南。
世故更千万，心朋只二三。
果能容我与，终共结茆庵。
题尤使君郡圃十二诗 其一 参云亭
李庚（宋代）

元公来把麾，与民脱水厄。当时游息地，危亭冠州宅。

梁栋宿寒云，去天才一握。尚馀手种木，甘棠思邵伯。
重游洞玄坛
刘崧（元代）

河水西边万木群，三间茆屋祀真君。仙家阒静无尘榻，自扫青苔坐白云。
次韩无咎途中寄陆务观 其一
章甫（宋代）

风高微退鹢，云好合从龙。萧艾长贪雨，松筠却耐冬。

禁途今不远，归兴未应浓。莫羡朱双毂，相期禄万钟。
咏怀
释永颐（宋代）

晨风荡原野，高林摩苍条。屋上野花落，阶前春草摇。

少壮不可恃，金骨亦易销。夙志叹沈泯，晚心日幽寥。

紫烟凌石峰，绿云生桂标。林怀颇清畅，况复灵景饶。
送阳孝章户曹
李复（宋代）

前生问学仰前修，亲发星星禄始谋。
千里束书来北阙，一朝怀牒走南州。
荷衣未改斑衣戏，斗米聊宽负火求。
想见江神能世熊，开帆风满送归舟。
田居四首 其三
秦观（宋代）

昔我莳青秧，廉纤属梅雨。及兹欲成穗，已复颓星暑。

迟暮易昏晨，摇落多砧杵。村迥少过从，客来旋炊黍。

兴发即杖藜，未尝先处所。褰裳涉浅濑，矫首没孤羽。

丛祠土鼓悲，野埭鹍鸡舞。雉子随贩夫，老翁拜巫女。

辛勤稼穑事，恻怆田畴语。得谷不敢储，催科吏旁午。
辰阳舟次蒋春岩观察绍宗 其九
黄本骥（清代）

篱边风味酒边身，澹泊襟怀磊落人。耐冷为传青女信，含羞疑遇紫姑神。

菊天岁月闲中适，槐国功名梦里真。敝褐不堪重抖擞，尚留京洛旧缁尘。
送方复大宣城学录 其二
方回（元代）

方氏来南汉闰时，蒸尝所在富孙枝。歙溪真应仙翁墓，严濑玄英处士祠。

邂逅弟兄元共祖，殷勤子我总能诗。因风不要花瓜颗，梅老遗篇幸寄之。
金缕曲 晚浴 三十三叠前韵
叶绍本（清代）

竹醉篱头酒。乍炎风、送来婪暑，日西斜否。湿遍轻容芳汗透，指印欲黏圆斗。

怯热信、伏催三九。满注兰汤看沃雪，掩明窗、分付银钩守。

钗才卸、螺鬟首。

香泉一掬明珠走。知灵液、深深几许，试探纤手。肌滑凝脂巾易拭，疏雨梨花娇受。

教小玉、且牢缄口。未许窥帘移烛影，赚饼金、憎煞昭阳丑。

妆重整、回廊牖。
郊居晚行呈章令四首
赵蕃（宋代）

斜阳渺渺下前陂，牛自安眠儿得嬉。
行过中林却回顾，眼边依约有新诗。
勇烈侯庙
吕陶（宋代）

唐衰中原乱，贼据西南疆。号令不出畿，畴能禦彊梁。

杨侯仗直不，宝剑凌穹苍。誓将扫妖祲，得以完金汤。

尝胆过勾践，食羹如乐羊。严颜颈未断，霁云指何伤。

众寡固不敌，岁月亦已长。孤城屹然峙，锋锐莫可当。

譬如泛巨海，难以一苇航。天心未厌悔，人意忽苍黄。

百口同穴瘗，悲云惨朝阳。寰区既澄静，往事极凄凉。

封爵加美谥，幽明知宠章。近世修旧史，笔削严否藏。

书曰侯死之，一褒踰绣裳。彭人念侯德，庙食墓之傍。

水旱每致祷，丰年屡仓箱。父老或有言，夜漏犹未央。

见侯出自庙，凛然坐黄堂。此理实晦昧，有无何渺茫。

子厚罗池神，海俗专祈禳。乖崖宛丘殡，醉者取灭亡。

英灵果不泯，犹足威一方。予尝假州绂，秉笏趋侯墙。

为侯记讳日，一奠岁率常。出令避侯名，示民以虔庄。

又欲建高碑，始终载其详。俄以罪戾去，慊然视缣缃。

幸此续大句，安能发幽光。持以遗彭人，庶几予不忘。
减字木兰花
吴则礼（宋代）

斑斑小雨。初入高梧黄叶暮。又是重阳。昨夜西风作许凉。

鲜鲜是菊。只解凋人双鬓绿。试傍清尊。分付幽香与断魂。
句 其十四
吴光（宋代）

农祥待白未为雪，春榜争魁欲放梅。
延福寺
谢谔（宋代）

阅世岩松古，随人径藓斑。
楼台去冉冉，沙石水潺潺。
兴出崎岖外，身行杳霭间。
通天知有路，一笑槛前山。
十六日过万顷新田
韩淲（宋代）

别墅能怀谢，开轩既有云。大田还筑室，小醉话知闻。

叶县仙非俗，兰亭字不群。吾侪今老矣，随意度朝曛。
春雨
卫宗武（宋代）

一自苍精涣号扬，如酥小雨酿春忙。
霏霏透入根荄脉，点点染成桃杏妆。
泽遍高深俱及物，气融枯槁亦生香。
老夫那复问芳讯，但愿三时协雨暘。
以嗜酒爱风竹卜居此林泉为韵作十小诗
方岳（宋代）

秋云七尺藤，夜雨一卷书。
寂寞空山人，微此谁与居。
新春感怀呈钟惠涂辙
戴琏（明代）

白日如流去，青云未有期。无愁全仗酒，多病半因诗。

落魄堪谁问，栖迟只自知。故人难握手，时复一相思。
齐天乐 络纬用白石蟋蟀韵
薛时雨（清代）

欧阳吟罢秋声赋，中庭寂无人语。乙乙徐抽，申申不断，豆叶瓜语多处。

轻拢薄诉。恰凉月当篝，好风穿杼。彻夜机关，晓来理就甚丝绪。

清宵那堪听雨。更凄凄切切，遥应邻杵。去日如棱，离情似织，泪点纵横无数。

回文寄与。道天上星期，又逢牛女。谱入相思，井阑啼最苦。
献仙音 江建霞母华淑人翠柏图
王闿运（清代）

欧氏灰寒，孟家机暖，长念殷勤慈母。紫诰回鸾，金觞捕鲤，春晖待报难补。

写不尽、书镫味，当年折菱处。

岁华暮。问从来、雪饕冰坼，几曾见、翠柏碧筠寒冱。

莫作傲霜看，想人生、随分为遇。玉树庭阶，喜承欢、更有谢絮。

只披图暗恨，我亦曾经荼苦。
绮罗香 斗草
黄澄（明代）

绡帕藏春，罗裙点露，相约莺花丛里。翠袖拈芳，香沁笋芽纤指。

丛摘遍、绿径烟霏。悄攀下、画阑红紫。扫花阶、褥展芙蓉，瑶台十二降仙子。

芳园清昼乍永，亭上吟吟笑语，妒秾夸丽。夺取筹多，赢得玉珰瑜珥。

凝素靥、香粉添娇，映黛眉、淡黄生喜。绾胸带、空系宜男，情郎归也未。
题安国观
卢尚书（唐代）

夕照纱窗起暗尘，青松绕殿不知春。

君看白首诵经者，半是宫中歌舞人。
送崔全被放归都觐省
岑参（唐代）

夫子不自炫，世人知者稀。来倾阮氏酒，去著老莱衣。
渭北草新出，关东花欲飞。楚王犹自惑，宋玉且将归。
夏生荫堂 其四
曹家达（清代）

海天苍莽倚长风，北接燕山气似虹。帆影远衔秋树碧，柁楼沉照晚霞红。

旧从梓里培芳草，莫笑兰台类转蓬。衣绣还乡劳指望，岂宜幕府滞英雄。
过黄岩
文天祥（宋代）

魏雎变张禄，越蠡改陶朱。谁料文山氏，姓刘名是洙。
同吴长庚太史谒柳祠次韵
蒋本生（清代）

萧凉不异荔蕉词，岭外文章动古思。白石断烟人醉后，小溪寒岛雁来时。

寺荒雨过栖磷火，树老秋深啸夜鸱。莫读残碑询往迹，南州太史有余悲。
伤胡二
刘攽（宋代）

古人虽千岁，我见如接迹。今人虽比肩，我视犹异域。

乃知相知虽，心识非貌识。所以识胡君，不得同砚席。

今朝满衣泪，哭君寝门侧。
对菊花二首
张耒（宋代）

官闲身世两悠悠，种竹栽花一散愁。
黄菊丛边对疏雨，一年怀抱此时秋。
至武昌
史谨（明代）

几年江海客，一命寄孤舟。乍到燃犀渚，思登玩月楼。

山川非故国，风景入中秋。安得如椽笔，飘然赋远游。
口中
徐渭（明代）

口中万吞吐，莫道一俗字。刍豢离喙唇，冰雪满牙齿。

身中百所为，亦莫涉一俗。但为鸾鹤翩，暮即云霞宿。

有斤不削人，有绳不直木。淤泥填大千，荷叶自柚绿。

从此戒尔后，慎莫蹈往覆。有如乖教言，断舌肘其足。
老人村
王溉（宋代）

山前老泽经行路，百岁翁翁犹健步。
非仙非佛非鬼神，不识人间盐与醋。
嗜欲既浅亦机深，窟宅宜与仙家邻。
满江红·日薄寒空
吴潜（宋代）

日薄寒空，正泽国、一汀霜叶。过万里、西风塞雁，数声哀咽。耿耿有怀天可讯，悠悠此恨谁能说。倚阑干、老泪落关山，平芜隔。提短剑，腰长铗。昔壮志，今华发。有江湖征棹，水云深阔。要斩鼪鼯埋九地，可怜乌兔驰双辙。羡渠侬、健笔扫磨崖，文章别。
女筵乐语
姚勉（宋代）

瑶姬来自状元家，真是姚黄第一花。
玳席艳开春富贵，鱼轩荣驻远光华。
梅梢欲动朱檐雪，竹叶微潮玉脸霞。
正好留连长夜饮，未须催整七香车。
螳斧
施士升（清代）

莫笑么么力，森然斧奋螳。剑同沙蟹拥，怒比水虫张。

猛气琴先觉，雄心辙敢当。蝉边黄雀在，劝尔善刀藏。